
 30.12.2019
 BG
 Официален вестник на Европейския съюз
 L 336/133
 РЕГЛАМЕНТ ЗА ИЗПЪЛНЕНИЕ (ЕС) 2019/2242 НА КОМИСИЯТА
 от 16 декември 2019 година
 за определяне на техническите елементи на масивите от данни, установяване на техническите формати и определяне на подробните изисквания и съдържанието на докладите за качеството във връзка с организацията на извадково изследване в област „Доходи и условия на живот“ съгласно Регламент (ЕС) 2019/1700 на Европейския парламент и на Съвета
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2019/1700 на Европейския парламент и на Съвета от 10 октомври 2019 г. за създаване на обща рамка за европейската статистика за лицата и домакинствата, основана на индивидуални данни, събрани чрез извадки, за изменение на регламенти (ЕО) No 808/2004, (ЕО) No 452/2008 и (ЕО) No 1338/2008 на Европейския парламент и на Съвета, и за отмяна на Регламент (ЕО) No 1177/2003 на Европейския парламент и на Съвета и на Регламент (ЕО) No 577/98 на Съвета (1), и по-специално член 7, параграф 1, член 8, параграф 3 и член 13, параграф 6 от него,
 като има предвид, че:
 (1)
 С цел да се осигури точното прилагане на извадковото изследване по отношение на област „Доходи и условия на живот“ — EU-SILC, Комисията следва да определи техническите елементи на масивите от данни, техническите формати за предаване на информацията и подробните изисквания и съдържанието на докладите за качеството.
 (2)
 Изследването EU-SILC е ключов инструмент за осигуряване на информацията, изисквана за целите на европейския семестър и Европейския стълб на социалните права, и по-специално за разпределението на доходите, за бедността и социалното изключване, както и за различните свързани с тях условия на живот и политики на ЕС в областта на бедността, като например по отношение на детската бедност, достъпа до здравеопазване и други услуги, жилищния фонд, свръхзадлъжнялостта и качеството на живот. То е и основният източник на данни за целите на микросимулациите и за експресните оценки за разпределението на доходите и за равнищата на бедност.
 (3)
 Международната съпоставимост на националните и регионалните статистически данни за доходите и условията на живот изисква използването на статистически класификации за териториалните единици, образованието, заетостта и икономическите сектори, които са съвместими с класификациите NUTS (2), ISCED (3), ISCO (4) и NACE (5). Следва също така да се вземат предвид и препоръките, отправени от Обединените нации в Ръководството на групата от Канбера относно статистическите данни за доходите на домакинствата (Canberra Group Handbook on Household Income Statistics).
 (4)
 Мерките, предвидени в настоящия регламент, са в съответствие със становището на Комитета на Европейската статистическа система,
 ПРИЕ НАСТОЯЩИЯ РЕГЛАМЕНТ:
 Член 1
 Предмет
 В настоящия регламент се определят техническите елементи на масива от данни, техническите формати за предаване на информацията от държавите членки на Комисията (Евростат) и изискванията за предаване, както и съдържанието на докладите за качеството в област „Доходи и условия на живот“ (EU-SILC).
 Член 2
 Определения
 За целите на настоящия регламент се прилагат следните определения:
 1)
 „период на събиране на данни“ означава периодът, по време на който се събират данни от респондентите;
 2)
 „референтен период“